Søren Søndergaard (EL), 2004-05-26:
Hvis hr. Keld Albrechtsen havde sagt til mig, da jeg lovede at fremføre hans synspunkter på det her område, at jeg skulle blive involveret i sådan en teologisk vandmiljødebat om, hvad hvem sagde på hvilket møde midt om natten, og hvem der misforstod hvem, så tror jeg egentlig, jeg havde overvejet to gange, om jeg ville sige ja til det her.
Men o.k., nu har jeg jo gjort det, og hr. Keld Albrechtsen er en flink fyr, så
derfor vil jeg selvfølgelig sige, hvad vi mener om SF's forslag.
Vi synes sådan set, at SF's forslag er et godt forslag.
Vi synes, det er vigtigt at tage udgangspunkt i, hvad der står.
Der har jo været diskuteret mange interessante ting, men forslaget går ud på at bruge miljøpolitikken til at skabe flere job.
Det er jo det, der er udgangspunktet, og vi synes faktisk, det er en rigtig god idé at bruge miljøpolitikken til at skabe flere job.
Det er det, uanset om man tidligere har fjernet nogle job, fordi man konstaterede, at man blev nødt til at begrænse forureningen.
Det er da klart, at der da ikke er nogen grund til at lægge skjul på, at noget forureningsbekæmpelse koster job.
Sådan er det jo.
Der kan være tiltag inden for miljøpolitikken, som koster job, men det står jo ikke i modsætning til, at man så overvejer, hvordan man kan bruge miljøpolitikken til at skabe flere job.
vi er ganske udmærket.
Vi synes også, det er ganske udmærket, at der er nævnt nogle af de ting, vi selv har haft fat i, nemlig f.eks. spørgsmålet om renovering af vandledninger og kloaknet, eller rettere sagt at fremrykke det yderligere.
Vi kan altså heller ikke dele den opfattelse, som bl.a. den konservative ordfører gav udtryk for, at det er et overflødigt forslag.
Oprensning af flere giftgrunde, svarer Det Konservative Folkeparti, er et overflødigt forslag.
Jeg må indrømme, at jeg fatter det ikke.
Selv hvis vi siger, at der er gang i oprensning af giftgrunde, så at oprense nogle flere, hvordan kan det være overflødigt, medmindre man har en idé om, at der skal være en vis sum giftgrunde, altså at det er godt at have giftgrunde liggende. Vi synes, at de alle sammen skal ryddes op.
Derfor synes vi faktisk, at det er en fantastisk god idé at oprense flere giftgrunde.
Vi synes ikke, at det er overflødigt.
Ambitionen i det her forslag er vi sådan set enige i.
Jeg tror, at det var hr. Vesselbo, der var inde på, at det er et ret begrænset ambitionsniveau.
Ambitionsniveauet kunne bestemt være højere, men lidt har jo også ret.
Jeg synes da ikke, at man skal kritisere et forslag, fordi det tager fat i nogle ting uden at løse alle verdens problemer.
Men netop fordi vi synes, at der kan gøres mere for at bruge miljøpolitikken til at skabe flere job, arbejder vi i øjeblikket med et forslag, som vil blive fremsat i den kommende folketingssamling, som handler om at styrke udviklingen af miljøsektorer inden for vedvarende energi og omstilling af landbruget til økologi, og som særligt er møntet på områder med lav beskæftigelse.
Det vil aktuelt sige Lolland og Nordjylland, hvor vi mener, at der virkelig er behov for at gøre en indsats, og hvor vi arbejder med mange spændende forslag.
Der er f.eks. forslagene om at genbruge tankskibe i forhold til udnyttelse af bølgeenergi, hvor lige præcis de værftkvalifikationer, som man har på Lolland, og som man har i Nordjylland, er ideelle til et projekt med at udnytte tankskibene til bølgeenergien.
Det er projekter, der er meget fremtid i, men som der selvfølgelig skal nogle investeringer i, det er klart.
De kan være med til at løfte på den beskæftigelsesmæssige side, men også på den miljømæssige side.
Alt det kan vi jo diskutere, når forslaget fremsættes.
Nu diskuterer vi SF's forslag.
Vi synes, at det er godt at bruge miljøpolitikken til at skabe flere job.
Vi kan ikke forstå, at der er så mange, der har noget imod det, men vi støtter forslaget.